Broj: 711-I-589-M-54/22-02-21

Zagreb, 11. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Mišela Jakšića, zastupnika u Hrvatskom saboru i gradonačelnika Grada Koprivnice**,za davanjem mišljenja,na 158. sjednici održanoj dana 11. veljače 2022.g. daje sljedeće

**MIŠLJENJE**

**Obveznik Mišel Jakšić, zastupnik u Hrvatskom saboru i gradonačelnik Grada Koprivnice, može istovremeno uz obnašanje navedenih javnih dužnosti biti član Sveučilišnog savjeta Sveučilišta sjever te za rad u tim tijelima primati naknadu.**

Obrazloženje

Zahtjev za davanjem mišljenja Povjerenstva podnio je obveznik Mišel Jakšić, zastupnik u Hrvatskom saboru i gradonačelnik Grada Koprivnice. U Povjerenstvu je zahtjev zaprimljen 4. veljače2022. pod poslovnim brojem 711-U-2325-M-54/22-01-5, povodom kojeg se vodi predmet broj M-54/22.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru obveznici u smislu navedenog Zakona, dok je podstavkom 34. ZSSI-a propisano da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u Registar obveznika utvrđeno je da Mišel Jakšić obnaša dužnost zastupnika u Hrvatskom saboru od 22. srpnja 2020. te da u aktualnom mandatu obnaša dužnost gradonačelnika Grada Koprivnice od 20. svibnja 2021.g. Stoga je Mišel Jakšić povodom obnašanja navedenih dužnosti obvezan postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

U svojem zahtjevu podnositelj navodi da je na izborima za zastupnike u Hrvatski sabor održanim 4. i 5. srpnja 2020. godine izabran za zastupnika u Hrvatski sabor, a na izborima za gradonačelnika i zamjenika gradonačelnika Grada Koprivnice održanim 16. svibnja 2021. godine izabran je za gradonačelnika Grada Koprivnice, koju dužnost obavlja volonterski od stupanja na dužnost 20. svibnja 2021.

U zahtjevu za mišljenjem obveznik citira članak 18. stavke1. i 2. ZSSI-a te traži mišljenje može li kao obveznik biti imenovan za člana Sveučilišnog savjeta Sveučilišta Sjever, sjedište: Trg đr. Žarka Dolinara 1, 48000 Koprivnica, OIB: 59624928052, matični broj subjekta (MBS): 060260692.

Navodi da Sveučilišni savjet Sveučilišta Sjever ima dvanaest članova, od kojih Grad Koprivnica imenuje jednog člana te da su Zakonom o znanstvenoj djelatnosti i visokom obrazovanju („Narodne novine“, broj 123/03, 198/03, 105/04, 174/04, 02/07, 46/07, 45/09, 63/11, 94/13, 139/13, 101/14, 60/15, 131/17. u daljnjem tekstu: Zakon o znanstvenoj djelatnosti i visokom obrazovanju) propisana tijela sveučilišta: rektor, senat i sveučilišni savjet. Također upućuje na odredbu članka 60. Zakona o znanstvenoj djelatnosti kojom je propisana nadležnost sveučilišnog savjeta prema kojoj brine za ostvarivanje djelatnosti sveučilišta te razvoju sveučilišta i njegovoj interakciji s društvom u kojemu djeluje, te da raspravlja i potvrđuje strateške i razvojne odluke senata, sukladno statutu sveučilištu. Dodatno navodi da sveučilišni savjet nadzire izvršavanje zadaća sveučilišta u skladu s člankom 3. i 53. Zakona o znanstvenoj djelatnosti, posebno zakonitost njegova rada, racionalnu uporabu kadrovskih i materijalnih resursa, ostvarivanje odluka senata te obavlja druge poslove predviđene aktom o osnivanju i statutom. Sveučilišnom savjetu ne mogu se dati nadležnosti kojima bi se utjecalo na autonomiju sveučilišta.

Zaključno se navodi da je u skladu sa navedenim odredbama Zakona o znanstvenoj djelatnosti i visokom obrazovanju, člankom 49. Statuta Sveučilišta Sjever propisana nadležnost Sveučilišnog savjeta Sveučilišta Sjever koja se odnosi na skrb za ostvarivanje djelatnosti Sveučilišta, o njegovu razvoju i integraciji s društvom u kojem djeluje, raspravljanje i potvrđivanje strateških i razvojnih odluka Senata, nadziranja izvršavanje zadaća Sveučilišta, posebice zakonitosti njegova rada, racionalnu uporabu kadrovskih i materijalnih resursa i provođenje odluka Senata i dr.

Obveznik traži mišljenje da li se navedeni podatak o imenovanju upisuje u izvješće o imovinskom stanju dužnosnika, ukoliko nema zapreke za njegovo imenovanje u Sveučilišni Savjet Sveučilišta Sjever.

Člankom 2. stavak 1. Statuta Sveučilišta Sjever propisano je da je sveučilište javno visoko učilište koje, u skladu sa zakonom, osniva i provodi sveučilišne preddiplomske, diplomske i poslijediplomske studije u više znanastvenih područja i u umjetničkome području te interdisciplinarne i stručne studije, kao i autonomni i integrirani proces pomoću svojih sveučilišnih cenatara i sastavnica, odnosno u suradnji s drugim domaćim ili inozemnim sveučilištima ili znanastvenim organizacijama. Tijela Sveučilišta, sukladno članku 27. Statuta Sveučilišta Sjever, su Rektor, Senat i Sveučilišni savjet.

Sukladno članku 50. stavku 2. Statuta Sveučilišta Sjever, Sveučilišni savjet ima dvanaest članova, s time da Senat Sveučilišta imenuje šest članova i to pet članova iz redova zaposlenika u znanstveno-nastavnom zvanju i 1 jednog člana iz redova studenata, dok Ministarstvo znanosti, obrazovanja i sporta imenuje dva člana, a Grad Koprivnica, Grad Varaždin, Gospodarska komora Koprivničko-križevačke županije i Gospodarska komora Varaždinske županije po jednog člana.

Članakom 52. stavak 1. Statuta Sveučilišta Sjever propisano je da Sveučilišni savjet radi na sjednicama koje saziva i predsjedava im predsjednik Sveučilišnog savjeta.

Uvidom u sudski registar trgovačkog suda u Varaždinu proizlazi kako je Sveučilište sjever prema pravnom obliku ustanova čiji je osnovač Republika Hrvatska.

Člankom 17. stavkom 1. ZSSI-a propisano je da  za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema odredbi članka 17. stavka 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Iz sadržaja prikupljene dokumentacije utvrđeno je da Sveučilišni savjet Sveučilišta Sjever tijelo koje koje brine za ostvarivanje djelatnosti sveučilišta prema aktu o osnivanju i statutu, s osniva se kao obvezno tijelo sveučilišta, sukladno odredbama Zakonu o znanstvenoj djelatnosti i visokom obrazovanju. Sveučilišni savjet, sukladno Statutu Sveučilišta sjever, osobito brine o razvoju Sveučilišta i njegovoj interakciji s društvom u kojemu djeluje te raspravlja i potvrđuje strateške i razvojne odluke Senata, nadzire izvršavanje zadaća Sveučilišta, racionalnu uporabu kadrovskih i materijalnih resursa i provođenje odluka Senata.

U odnosu na članstvo obveznika u navedenom tijelu, Povjerenstvo zaključuje da se radi o tijelu kojem je osnovna zadaća briga za ostvarivanje djelatnosti Sveučilišta sa određenim nadzornim funkcijama u smislu potvrđivanja strateških i razvojnih osluka Senata i nadzora nad izvršenjem zadaća Senata.

Slijedom navedenog, u konkretnom slučaju ne bi se radilo o drugoj javnoj dužnosti, iako po jednog člana imenuju Ministarstvo znanosti, obrazovanja i sporta, Grad Koprivnica i Grad Varaždin, koju bi obveznik sukladno članku 17. stavku 1. ZSSI-a mogao obavljati za vrijeme obnašanja javne dužnosti ako je to iznimno posebnim zakonom dopušteno, a ne radi se niti o obavljanju poslova u smislu stalnog i redovitog zanimanja iz članka 17. stavka 2. ZSSI-a, koje obveznici mogu obavljati uz prethodno odobrenje Povjerenstva.

Stoga obveznik može istovremeno uz obnašanje navedenih javnih dužnosti biti član Sveučilišnog savjeta Sveučilišta Sjever kao stručnog i nadzornog tijela, te za rad u istome primati naknadu, a sukladno članku 11. stavku 2. ZSSI-a, obveznik je članstvo u naprijed navedenom tijelu, kao i eventulano primanje naknade, dužan navesti u imovinskoj kartici.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Mišel Jakšić, elektroničkom dostavom
2. Objava na internetskoj stranici Povjerenstva
3. Pismohrana